U subotu 6. listopada u kinu Europa od 20 sati održat će se Noć hrvatskog filma u čijem će programu kao rijedak kuriozitet biti prikazana najstarija sačuvana hrvatska reklama, "Novi život kuharice" iz davne 1928. godine!

Dugačka za današnje uvjete nepojmljive četiri minute, reklama prikazuje novu kuharicu (glumi ju Kety Balog) koja od svoje poslodavke dobiva zadatak da u samo sat vremena priredi sedam različitih jela, što nikako ne bi mogla bez novog patent-štednjaka na drva, najnovijeg čuda tehnike s početka 20. stoljeća uz kojega je "zimi vruće, a ljeti hladno".

Pogledajte reklamu:

Vaš preglednik ne omogućava pregled ovog sadržaja.

Snimljena u formi kratkog nijemog filma, reklama mnogo govori i o tadašnjim odnosima moći, tradicionalnim ulogama muškaraca i žena, ali i radnim pravima. Tako će oduševljena gazdarica koja je samo par kadrova ranije prijetila i grdila svoju poslugu nakon uspješnog ručka pitati: Koliku plaću tražite, kuharice?

- Kraj ovog divnog novog štednjaka, ostajem rado pod svaku cijenu - odgovara ushićena kuharica, objašnjavajući kako je bila po mnogim gospodskim kućama, ali tako praktičan i dobar štednjak još nije vidjela.

Prva sačuvana hrvatska reklama prikazuje i izumitelja u čijoj se kući u Rokovoj ulici broj 8 mogao i vidjeti stroj za kojim su žudjele kućanice davne 1928. godine.

Uz ljubaznu dozvolu ravnatelja Hrvatskog državnog arhiva, vecernji.hr ekskluzivno vam donosi "Novi život kuharice", dva dana prije prikazivanja na Noći hrvatskog filma!